O **Rally da Coruña** de 1990 foi a 18ª edición de dito rally e a penúltima proba da tempada 1990 do Campionato de Galicia de Rally. Celebrouse o 17 de novembro de 1990 e o vencedor foi Germán Castrillón, con Estrella Castrillón como copiloto, sobre un Ford Sierra Cosworth. Con esta vitoria proclamáronse campións de Galicia por primeira vez.

Foi o primeiro rally celebrado no concello de Muros e arredores e fíxose posible despois de que a Escudería Centollo lle cedese a Senra Sport os dereitos de uso do nome de "Rally da Coruña". Foi organizado por Senra Sport coa colaboración de Siroco Team Narón e a Escudería La Coruña. Celebrouse uns meses despois do 8º Rally Cidade de Cristal na Coruña, tamén puntuable para o campionato galego. 

En 1991 este rally pasou a chamarse Rally Mil Vistas mentres que na Coruña celebrouse o 9º Rally da Coruña, ao obter a Escudería La Coruña os dereitos do nome e rebautizar o rally que viñan celebrando co nome de "Rally Cidade de Cristal".

Itinerario
----------

O rally constaba de 78 quilómetros cronometrados (366 contando os enlaces) repartidos en cinco treitos diferentes (Carnota, Muros, O Ézaro, Dumbría e Vimianzo) a dúas pasadas cada un excepto o de Muros que se disputou a tres pasadas. O treito de Carnota constou de 4,9 km, comezando a 200 metros da igrexa de San Mamede e rematando en Cubelo. O treito de Muros, de 11 km percorreu a estrada de Muros ás Paxareiras, comezando a dous quilómetros de Muros e rematando a cinco das Paxareiras. O terceiro treito, O Ézaro, tamén de 11 km, foi dende a presa do Ézaro ata O Furiño. O treito D, Dumbría, comezou en Vilar de Colúns e rematou en Olveira sumando 3,5 km. O último treito, Vimianzo, sumou outros 3,5 km, comezando en Pasarela e rematando a 500 metros da estrada de Vimianzo a Baio.

Con todo, a primeira pasada polo treito de Dumbría foi anulada pola ausencia do guindastre.

Resumo
------

Manuel Senra e José Maceiras, a bordo do seu Peugeot 205 GTI foron os primeiros líderes do rally ao gañar no treito inicial de Carnota. O máis rápido no segundo treito foi Germán Castrillón, sacándolle oito segundos a Senra e arrebatándolle a primeira praza. Castrillón sacoulle outros 15 segundos no primeiro treito do Ézaro mentres que na primeira primeira pasada por Vimianzo Senra recortoulle tres segundos. Deste xeito na neutralización de Vimianzo o líder era Castrillón, con 15 segundos sobre Senra, mentres que José Luis Montero e Antonio Garrido loitaban pola terceira praza despois do abandono de Peitos ao romper a carcasa do cambio. Na segunda parte do rally Castrillón volveu sacarlle 16 segundos máis a Senra no Ézaro e mantivo a posición nos treitos restantes, logrando así a súa cuarta vitoria consecutiva e o seu primeiro título de campión de Galicia. Detrás de Senra chegaron os lucenses Montero e José Manuel López Parada despois de que Garrido picase unha roda e caese á quinta posición.

Parada foi tamén o primeiro da Copa Renault mentres que na Citroën Challenge o vencedor foi José María Banga. Na Copa Mabor o gañador foi Amador Vidal cun Peugeot 205 Rallye, e o segundo Juanjo Pérez, que con este resultado proclamouse campión da Copa no ano 1990.

Clasificación
-------------

| Pos | Piloto | Copiloto | Vehículo |
| --- | --- | --- | --- |
| 1 | Galicia Germán Castrillón | Galicia Estrella Castrillón | Ford Sierra Cosworth |
| 2 | Galicia Manuel Senra | Galicia José Maceiras | Peugeot 205 GTI |
| 3 | Galicia José Luis Montero | Galicia Eladio Anllo | Lancia Delta Integrale |
| 4 | Galicia José M. López Parada |  | Renault 5 GT Turbo |
| 5 | España Antonio Garrido |  | Ford Sierra Cosworth |
| Abandonos |
| - | Galicia Peitos |  | Citroën AX Sport |

Notas
-----

1. 1 2 3 4 5 6  Arévalo, Fernando (19 de novembro de 1990). "Castrillón aún no se ve campeón gallego de rallies". *La Voz de Galicia* (en castelán). p. 44.
2. ↑  Arévalo, Fernando (5 de novembro de 1990). "Senra Sport organizará el Rally de La Coruña, el próximo día 17". *La Voz de Galicia* (en castelán). p. 43.
3. ↑  "Cincuenta pilotos participarán en el rally que transcurrirá por Dumbría y Vimianzo". *La Voz de Galicia* (en castelán). 15 de novembro de 1990. p. 52.
4. ↑  "Germán Castrillón casi se aseguró el título gallego al ganar también el rally de La Coruña". *La Voz de Galicia* (en castelán). 18 de novembro de 1990. p. 53.
5. ↑  "Mañana se cierra la inscripción para el Rally de Ferrol, último del campeonato gallego". *La Voz de Galicia* (en castelán). 26 de novembro de 1990. p. 42.

|  |  |  |
| --- | --- | --- |
| Predecesor:**Rally San Froilán** |  **Campionato de Galicia de Rally** Tempada 1990 | Sucesor:**Rally de Ferrol** |

| * v
* c
* e
Rally Mil Vistas |
| --- |
| **Edicións** | 1990 • 1991 • 1992 • 1993 • 1994 |
| **Vencedores** | Germán Castrillón (1990, 1991, 1993) • Manuel Senra (1992) • Miguel Dopico (1994) |
| **Organizador** | Senra Sport |
| **Concellos** | Muros • Dumbría • Carnota • Vimianzo • Mazaricos |